大正新修大藏經第 04 冊 No. 0215 群牛譬經


　　No. 215

　　佛說群牛譬經

　　西晉沙門法炬譯

　　聞如是：

　　一時婆伽婆在舍衛城祇樹給孤獨園。

　　爾時，世尊告諸比丘：「譬如群牛，志性調良，所至到處，擇軟草食、飲清涼水。時有一驢，便作是念：『此諸群牛，志性調良，所至到處，擇軟草食、飲清涼水。我今亦可效彼，擇軟草食，飲清涼水。』時彼驢入群牛中，前腳跑土，觸嬈彼群牛，亦效群牛鳴吼，然不能改其聲：『我亦是牛。我亦是牛。』然彼群牛，以角抵殺，而捨之去，此亦如是。

　　「若有一比丘，不精進、修惡法；非沙門，言是沙門；不修梵行，言修梵行；亦不多聞；邪見、威儀不具足；行步來往、屈申俯仰，不解著衣持缽；不能延得衣被、食飲、床臥具、病瘦醫藥。彼若見比丘精進修善法，於沙門中，成沙門行；修梵行；多聞博學，而修善法；威儀悉善，行步來往、屈申俯仰、著衣持缽，不失禮節；得衣被、飲食、床臥具、病瘦醫藥。時惡行比丘便作是念：『此眾多比丘精進、修善法，於沙門成沙門行、於梵行成梵行，威儀具足，行步來往、屈申俯仰、著衣持缽，皆悉備具；是得衣被、飲食、床臥具、病瘦醫藥，皆已備具。我今可入彼眾中，我亦當得衣被、飲食、床臥具、病瘦醫藥。』

　　「時惡比丘——修惡法；無沙門行，言是沙門；無梵行，言修梵行；少聞、有諸惡見——便入彼眾多精進比丘所，欲效彼威儀禮節——行步來往、屈申俯仰、著衣持缽——如彼微妙比丘精進、修善法，行步來往、屈申俯仰、著衣持缽，便作是言：『我是沙門。我是沙門。』時微妙比丘皆悉證知，此比丘不精進，言精進；非沙門，言是沙門；不修梵行，言修梵行；不多聞、有諸邪見。時諸微妙比丘便擯出界外：『汝速出去，莫住我眾。』譬如彼群牛，志性調良，驅出彼驢。

　　「是故，諸比丘！非沙門行、非婆羅門行，當捨離之；諸沙門善行、及婆羅門善行，當善諷誦持。如是，諸比丘！當作是學。」

　　爾時，諸比丘聞佛所說，歡喜奉行。

　　佛說群牛譬經
