大正新修大藏經第 03 冊 No. 0181b 佛說九色鹿經


　　佛說九色鹿經

　　吳月氏優婆塞支謙譯

　　佛言：「昔者，菩薩身為九色鹿；其毛九種色，其角白如雪，常在恆水邊飲食水草，常與一烏為知識。

　　「時，水中有溺人隨流來下，或出或沒，得著樹木，仰頭呼天：『山神、樹神、諸天龍神，何不愍傷我也？』鹿聞人喚聲，即走往水邊，語溺人言：『汝可勿怖！汝可騎我背、捉我角，我相負出上岸。』

　　「鹿大疲極，溺人下地，繞鹿三匝，向鹿叩頭，乞為大家作奴，給其使令採取水草。鹿言：『不用卿也，且各自去，欲報恩者，莫得道我在此間，人貪我皮角，必來殺我。』於是，溺者受教而去。

　　「爾時，國王夫人夜夢見九色鹿，意欲得其皮角，即託病不起。王問夫人言：『何以不起？』

　　「夫人答言：『昨夜夢見非常鹿，其毛九種色，其角白如雪，我思得其皮作衣裘、其角作拂柄，王當為我得之，王若不得，我當死矣。』

　　「王告夫人：『汝為且起，我作一國王，何所不得？』

　　「王即便募於國中：『若有能得九色鹿者，當與分國治，賜其金缽盛滿銀粟，賜其銀缽盛滿金粟。』

　　「溺人聞王募重，心生惡念：『我說此鹿可得富貴，鹿是畜生，死活何在？』便語募人言：『我知有九色鹿處。』

　　「募人便將至王所言：『此人知有九色鹿處。』

　　「王聞大歡喜，王言：『汝得其皮角來，報之半國。』

　　「於是，溺人面上即生癩瘡。溺人言：『此鹿雖是畜生，大有威神，王宜多將人兵，乃可得耳。』

　　「王即大出人兵往恆水邊。烏在樹上遙見王人眾來，疑當殺鹿，即呼鹿言：『且起！王來取汝。』鹿故熟臥不覺，烏復言：『知識且起。王將兵至。』鹿故復不覺，烏便下樹，居其頭上、啄其耳：『知識且起！王兵圍汝數重。』

　　「鹿方驚起，四顧望視，無復走地，便往趣王車邊。傍人引弓欲射之，王告：『莫射此鹿，此鹿非常，將是天神耶！』鹿即言：『莫射殺我，假我須臾，我有恩於國。』王問：『有何恩？』『我曾活王國中一人。』即長跪，重問王：『誰道我在此？』王言：『車邊癩麵人也。』

　　「鹿舉頭看此人，眼中淚出，不能自勝：『大王！此人本溺在水中，隨流來下，或出或沒，得著樹木，仰頭呼天：「山神、樹神、諸天龍神，何不愍傷我？」我時不惜此命，自投水中，負此人出，本要誓不相道；人無反覆，不如水中浮木也。』

　　「王聞鹿言，有慚愧色：『我民無義。』王即三教其民：『奈何！奈何！受恩反欲殺之？』王即放鹿使去：『下國中，若有驅逐此鹿者，當誅汝五屬。』於是，王便還宮。鹿歸故處。

　　「是時，國中眾鹿皆來依附，數千為群，永不見害，共飲食水草，不犯人菜谷；從是之後，風雨以時，五穀豐熟，民無疾病，其時太平，畢命化去。」

　　佛告諸弟子：「菩薩所行，雖處畜生不捨於慈，人獸並度。

　　「是時夫人者，孫陀利是也；是時烏者，阿難是也；是溺人者，調達是也；時鹿者，我身是也。調達與我世世有怨；阿難有至意得道。」

　　菩薩更勤苦行波羅蜜，忍辱如是。

　　佛說九色鹿經
